钦定古今图书集成/方舆汇编/职方典/第1092卷 > 邵武府祠庙考 府志
## 钦定古今图书集成/方舆汇编/职方典/第1092卷 > 邵武府祠庙考 府志

本府。〈邵武县附郭。〉

风云雷雨山川坛　在郡城南丹台山之东。邵武县从祭，不另为坛。

社稷坛　在郡西北旧儒学故址。邵武县从祀，不另为坛。

府城隍庙　在城南隅。宋东岳庙基也。明洪武二年，守周时中建。

皇清康熙元年毁，知府陈相文重建。无特祀，春秋仲。

月合于山川坛，祭厉坛则请神为主。

郡厉坛　在城北莲花寺旧址。邵武县亦从祭，不另为坛。

旗纛庙　在卫署西

关帝庙　在城东隅广节坊。宋元丰八年建。东平祠　凡四，俱祀张巡。一在东岳庙左。一在五十三都，洪武五年建。一在十三都，元至正十八年建。一在九都，永乐元年建。

惠灵通应祠　。在凤池坊。神有三，一宋度宗次子，一枢密院使，一金吾将军，姓名俱逸。开庆二年，元兵兴，神率兵坚守杉关。德祐二年正月，与元兵战于莲塘，元兵纵火焚民居，三人力不敌，赴火自焚。乡人义其忠烈，遂立祠祀之。

石鼓显应祠　在城北，地名石鼓。神姓廖名懋，铜川人，夫人朱氏。唐文宗开成中监昭武镇。镇之西，溪山萦绕，尝游而乐之。一日骤雨，溪水暴作，冲出一石，其状如鼓，神异之，命曰“石鼓。” 未几，卒于官，民留葬石鼓之右。宋建隆中，蛇蝎为灾，居民立庙祷之，灾遂息。绍圣二年，乡人上其事于朝，赐额加封“显化惠济永利侯、昭顺协德灵应夫人。” 洪武初复建。永乐丙申圮于水，寻复建。天妃宫　在城东石岐山左，旧名“灵慈宫。” 神本莆田人，姓林氏。宋元祐以来，庙食于闽，累著灵验。明永乐间，官军从征西洋，当惊风怒涛，仓卒无措，忽桅樯之巅有绛炬见，赖以无虞。既归，因立庙于此祀焉。成化六年重建，后毁。万历二十九年，拓前殿为“跨虹楼。”

欧阳太守庙　在城西五十里大干乡。以祀隋温陵守欧阳祐。义宁初，祐官满西归，舟次大干，闻隋鼎既迁，耻事二姓，迟留大干溪山之间，挈家水死。乡人葬之于大干山之阳，墓侧设祠以祀之，扁曰“欧阳太守庙。” 中有正殿、敕书楼、拜香亭、奉亲殿、祈梦堂、钟鼓楼。灵异昭格，有祷必应。祈梦构语甚奇，亦奇应。

感应城隍庙　在四十六都严田市。

东岳行宫　在行春门外。明洪武五年建，永乐十四年圮。弘治四年，邑丞郑銮重建。弘治八年，里人黄让捐金盖造后殿。“乡人义之，为塑让之像于后殿之右。”

福民祠　在十九都上麓。祀驺无诸，明永乐间建。其先禹之苗裔，世王闽地，佐汉灭项。高帝五年，以功封闽越王，受册于南台。宋熙宁、宣和间，屡著灵异。明朝永乐间，麓人丘孟宗输运镇东，惊风怒涛，莫不駴愕。吁王求庇，而卒恬以安回即建祠于麓之里以祀焉，额名“福民祠” ，以民叩祷，无不应也。嘉靖己酉、辛未间，盗起，祟妖麓赖王俱脱于难，里人丘琚、陈成周等重建。

丰应祠　一在县东，宋政和元年建。一在县南，宋绍兴间建。神姓陆，讳大岩。五代时为泉州牧，常道经邵武，以邑溪山之胜，因卜居焉。卒葬石岐山，颇著灵异，乡人立庙祀之。宋绍兴间封为“昭应灵祐通济侯、显顺灵祐夫人。” 庙前有泉甘冽。又有保釐阁，弘治十七年重修。

五通庙　在四十八都。万历四十三年火，寻建。尚书祠　在南厢，祀宋尚书谢源明。

灵感庙　祀闽王审知之长子。王延禀以节守建州，喜文学，日与诸儒议论，民赖以安。与诸弟俱有靖寇功，民怀其德，遂为立祠。崇宁中，赐“灵感庙” 额，后累加封显正英烈祐顺善济王、昭化慈惠夫人。庙有佐神朱庆，乃王帐下指挥使，为神前驱。嘉熙三年，亦封威惠侯。其庙一在四十八都，一在故院石鼓岭下。郡人吴銮舍田二石，以供香火。裔孙吴嘉泰于万历己酉年复为建正殿五楹。

灵山永应庙　在四十八都。神即灵感。王之弟。朱文公祠　。按旧志，文公以师礼事黄简肃公，与何叔京为友。李方子则师事文公。任希夷、赵善佐、吕胜已、饶干、叶武子、俞闻中、黄谦、吴寿昌、朱震、卢奎、梁琢、冯允中皆尝从游，问答甚多。弘治五年，同知张棨即府治南旧社学地建祠祀公，以何镐、李方子配。诸尝从游皆从祀。学宪姚谟、守潘旦、令曹察，各置有祭田，合三十三石九斗，岁签守者一人。万历四十四年，署县事同知邬若虚断犯人王恕、林近四所争湖炉北民田租一石一斗，畀其裔孙，以为修理屋宇之资。佃人林孝保

李忠定公祠　在府治南门上水寨巷坊白莲塘。宋淳熙十三年，肇创于军学讲堂之东，后毁。景定中，复建于城东行春门外古文庙侧，榜曰“樵溪书院。” 元至元十六年，同知万不花移建于樵溪五曲之上。明洪武二年，改书院为府学，祠废。正统四年，复建于府学大成殿东。成化三年，教授张济疏乞赐祭，以褒奖忠良。制可。省府修葺祠宇。成化六年，都宪滕昭从诸生议，复建于府学南樵溪四曲之滨。学士何潜记。正德十年，巡按张景旸重修。邑令萧泮置祭田，守潘旦、同知邹武各增田，合米五十六石五升，畀其裔孙，以综祠事。嘉靖十四年重修，岁佥守者一人。四十三年，守吴国伦移建今所。

黄简肃公祠　在四曲溪西。祀宋端明殿学士黄中，春秋致祭。旧在蒙谷山，毁，乃改筑于金盘坪。嘉靖二年，守潘旦改南溪书院为今祠，扁曰“蒙谷书院。” 郡守刘元、潘旦，令曹察各置田合二十九亩一分，畀其裔孙，以综祠事。

刘文简公祠　在府治东隅。祀宋尚书刘爚。嘉靖二年，守潘旦改龙源书院为之。学宪姚谟等各置有祭田，合米一十一石二斗，畀其后昆，以供祭物。公本建阳人，葬于邑之焦屯桂林山，故祠祀公。真西山题《神道碑》。

胡将军祠　在城东隅。祀宋殿前司裨将胡斌。斌死于王事，民即战地立祠祀之。淳祐间，知军王埜状其事于朝，赠武节大夫，赐额“忠勇。” 嘉靖十八年，里人举义重修。

刘县令庙　在行春门外，以祀宋邵武令刘纯。纯死于王事，封义壮侯，赐额“忠烈。” 后火。嘉靖二年，同知邹武重建。

谢修撰祠　在城北隅，以祀宋谢师稷。稷居乡居官，到处皆著异绩。

张文懿祠　在欧阳太守祠中，以祀宋邵武令张仕逊，后官至丞相，谥“文懿。”

吕侍郎庙　在城南灵台坳，祀宋侍郎吕祉。绍兴间，逆豫子麟入寇，命公护合肥诸将。郦琼叛降，贼迫公偕往，公拒骂之，遂遇害。妻吴氏，在吴中，闻公遇害死，遂自缢。敕合葬于邵武之积善山，子孙因家焉。立庙于此，赐额“忠显。” 旧《志》云：“道流混有其地。” 今不知其处。

“忠勇庙　” ，不知其处。按《元史》，吴楚材，名炎，建昌南城人。德祐元年，建昌降。明年，楚材还其乡，紏集民兵。时江西制置使万石走邵武，遂繇邵武守黎靖德请于万石，乞济师。万石不许，而授楚材迪功郎，权制置司，日戒勿兴兵，楚材不听。二月巳亥，率众晨炊蓐食，将攻城，钲鼓震动。甫至龟湖，北兵三道蹴之，夺其长梯铁钩，因进攻，材拒以水栅，不得入。事闻，迁楚材宣义郎，令知建昌军，俾聚军图再举，万石匿其命。楚材既失利，且乏援，元兵诱降，其众多解去。楚材走光泽，为人所执，及其子应登以献。郡遣录事娄南良讯之曰：“汝何为错举？” 楚材抗声曰：“不错，不错！如府录所为，乃大错尔。府录受宋官爵，今乃为敌用事，还思身上绿袍，自何而得？吾一鄙儒，特为忠义所激，为国出力，事虽不成，正不错也。” 南良愧而语塞。及吴浚为江西制置招讨使，斩楚材父子，传首诸邑，时人闻而哀之，即邵武境上立庙，赐名《忠勇》。

盛公祠　在东郭升仙桥东，南向。郡守盛颙多惠政于民，故立祠以祀之。今圮。

存棠祠　在盛公祠东数步，为邵武令曹察立。皆嘉靖十九年建，佥事米荣有“记” ，今圮。

邵公祠　在府学南，即李忠定旧祠地，祀守邵德久。学士陈于陛“记。”

郑公祠　在西门城内右街，以祀守郑宣化，清介性成，爱民作士，卒于任，故民思而祀之。真清祠　在县学东南，亦祀守郑宣化者。商、龚二公祠　在府学泮池东。初为巡按龚一清改学有功，建祠祀之。督学王世懋“记。” “后民思商公，《条鞭法》行，惠民不小，并祀于此。”

赵公祠　在城东长春桥左，为推官赵贤意建。周、冯、朱三公祠　在察院行台西南尊经阁后，原祀同知冯运升、推官朱履仪者。二公购地以拓学基，故为建祠于此。三十七年，大水冲圮，有知府周之基，加意兴文，卒于官。诸生拟建祠于冯、朱二公祠旁，至是建一祠，并祠三公。

啇公生祠　祀邵武令商周祚。一在县治东四角亭南。一在县儒学西。

宋公生祠　一在商公祠西，祀邵武县令宋良翰。一在“王堂。”

光泽县

山川坛　在县南龙兴寺后。

社稷坛　在县西茶市。旧无墙垣。康熙二十年，茶市居民新创九龙庵，逼近坛壝，今筑墙围。城隍庙　旧在县东登云坊，今地为武平道，改立“福民坊。” 万历三十二年春毁，义民李友辅捐赀，经始未就。四十年，邑令汪正谊成之。

厉坛　在县平济桥东北，洪武七年置。

东平祠　凡四：一在县东弦歌桥，一在县东三十都，一在县北十七都，一在县西十都，皆祀唐忠臣张巡者。

惠应灵济祠　在县西龙兴观之左。神姓陈名思孟，字尧道，宋时授泉州通判，因挈家赴官，道经光泽，宿驿馆，偶题壁云：“下马夕阳馆，题诗春水桥。” 异日夫妇暴卒，殡于馆后。岁馀，其馆宾师有成者过此，询其故，具以状答，馆宾骇愕而死，亦殡于侧。每出灵异，乡人祠而祀之。后会戚溪溪流暴涨，漂荡室庐，邻境虫蝗害稼，群寇继作，官民每祷于神，境内获安。时郡守以其事闻，封“惠应灵济侯” ，敕配李氏封赞福夫人，馆宾为神位，封为左司判。熙宁间，邑令上官均又即馆驿地大其庙。

自鸣山神行祠　在县南一都云岩山麓。旧祠在贵溪县西，山上有湖，天欲雨则鸣，其声如雷。元以山神能致雨，祀之。按《神异录》：“神姓石氏，东晋人，杀牛隐复父仇，后为此山之神。” 天历二年，邑尝大旱，迎神祀之，有感，遂立祠以祀之。惠济庙　在种德坊。原庙在三都新坊。世传宋末群盗入境，有王氏子率众御之，死于寇，流白血三日，因立祠。元至正间，乡人迁庙于今所。关帝庙　坐西门外。旧《志》无。顺治年间，镇守总兵张承恩，因至光剿寇张自成，遂立庙以祀。其基原系名宦乡贤邵公祠地基。

程公祠　坐西门外。程讳寰，歙县人，万历乙未进士，知县事，多惠政，兴学校，故为立祠。

汪公祠　讳“正谊” ，字两。其建学校，多美政，故立祠坐学门右侧。

王公祠　，坐学门左侧。王讳吉，字枚臣，庐陵人。戊子年，学宫灾，王捐赀数百金，建正殿及两庑、棂星门等；故立祠祀之。

泰宁县

山川坛　在水南

社稷坛　在西郊

邑厉坛　在县北朝京桥之西，洪武三年置。城隍庙　旧在北隅魁星坊，明初改在今所，居县治之南。洪武二年，令陈㧑建。

李、朱二公合祠　祀李忠定公、朱文公。康熙十年，邑令洪济建。

德教祠　在学宫。祀教谕清流雷用龙。

报功祠　在城隍庙右，祀郡守邵德久、邑令熊鹗有建城功，王誉命有修城功，故并祀之。忠烈祠　在下水南。祀主簿张彦圣，以御寇有死难之节。

东岳祠　在县西，宋建炎间建。万历二十一年，道会黄廷柯、黄道旸捐赀重建。

忠烈祠　在东岳庙左，祀张、许二公。

关帝庙　一在东岳庙后，一在南门城楼。“五洁祠　” 在县北杉溪，以祀叶氏三烈女，后益以黄元实女及齐云岩、杜氏。

元坛祠　在小西门

真君祠　，“在天主寺左。”

元帝阁　在县北

三皇庙　在县西罏峰山下。

祐民祠　在水南中

将军庙　在水南尾

桂香殿　在水南福兴桥，祀“文昌。”

孚应庙　宋封“广顺、广惠二王。” 庙在水南迎恩桥东。

闽越王祠　在城步保

昭烈祠　在朱口。祀张、许二公。

孚惠行祠　有六，一均冨，一双干，一龙湖严家地，一楚口，一衢路。乃隋大业中，泉守欧阳祐合家死节于邵之大干，即其地立祠，为“惠应庙” ，每著灵显，郡守阮士华有碑文。

五显行祠　有五，“一信义保灵龟” ，一“福兴丘家地，一将溪鼻头庙，一城步揭源，一南会油畀墟” ，周广平王庙　，在城步揭源，长途祖道，必求香信而行舟车利有攸往。邑人江月山建。

梅仙祠　在长兴保。祀唐梅福。

宋齐丘庙　在金铙山。齐丘，洪州人，周显德六年，南唐放之九华山，自杀。《建宁志》云：“潜窜于此，因乱战而死。”

阎王庙　在善溪罗洋嶂。

滕侯祠　祀邑令滕养志。

钱侯祠　祀邑令钱吾德从祀《名宦》。

吴侯祠　祀邑令吴伯升。

于公祠　祀邵郡通判于元燝。《朱公祠　》祀邵郡同知朱怀吾。

朱公祠　祀邵郡司理朱士景。

《邬公祠　》祀邵郡同知邬若虚。

王侯祠　邑，士民为令，王誉命建。

建宁县

山川坛　在水南。宋、元附祭于社稷坛。明洪武七年甲寅，邑令毕原始建于水南“灵应庙” 之故址。十二年己未，又迁今所。

社稷坛　在北门外。宋、元在县西庆丰门外。明洪武十一年戊午，邑令毕原迁置今所。

城隍庙　在县治东。唐观察使陈岩宅基也。邑厉坛　在县治水北。明洪武七年甲寅建。彰勇祠　在县西庆丰门外。祀明巡检许缮。嘉靖二十年辛丑九月缮，以追捕山贼，殒于阵。邑人建祠祀之。

义士祠　旧名双庙，祀陈顺、甯宗佩于中。明正统十三年，沙寇邓茂七叛，剽掠诸邑，所至残破。顺佩率众捍御，与贼战均口、铙村等处，力竭，先后死难。乡人义而祀之。正德五年，祠前忽生苋菜一本，大二尺许，高与庙齐。至十月流贼破，县人始悟曰：“大限到。” 盖“苋” 与限同音，是数之不可逃，而神默示其几也。先是，祠虽设，而祭则缺，邑令何孟伦附祭于《彰勇祠》，庶几不泯死事之义，亦可以劝来者。

风教祠　在朝天门外东一里。祀烈女杨氏玉英等，附祀烈妇姜氏、节妇范氏、何氏于中。“遗爱祠　” 在风教祠左。祀明名宦马昇、江一桂。

何孟伦隆庆三年己巳建。

关帝庙　旧建于县南青山麓巷。明万历三十九年辛亥，邑令项应瑞迁建长吉寺左。

东岳庙　在县西凤山，宋时建。明嘉靖二十年辛丑，御史徐宗鲁毁之。

完节庙　在凤山。宋元丰间建。旧曰“二王庙” ，祀唐张巡、许远二公，后废。明永乐间重建，又名“东平王祠。” 嘉靖二十四年，邑令何孟伦改今额，附祀巡检许缮及义士甯宗佩、陈顺于右。

滕长王庙　一名“忠臣祠” ，即彰勇祠也。祀死事巡检许缮。

五忠庙　在县治北显武坊。旧《志》云：“征蛮五将军庙也。” 明嘉靖二十一年壬寅毁。二十四年乙巳，邑令何孟伦重建。

五显庙　在县治西积善坊。原为唐观察使陈岩享亭。宋改建本庙，后废。明宣德五年重建。正德五年，寇毁，邑令周必复将址改为“濉溪书院。” 嘉靖间，神常显应，坊民募众购地基于县治右。隆庆元年丁卯，令皮志文鼎建。

福善王庙　在水东小路口，祀隋忠臣欧阳祐。庙旧在蛇山，先年邑人余才久谋其地为宅，遂潜遣人负神像移驻今所。坊人即建庙奉之。元帝庙　在下渡东岸。

将军庙　在将屯保

龙归山庙　在永城保，亦祀隋欧阳祐。宋绍兴二年建。本邑及江右人每岁秋祈梦于此。“七圣庙　” 在西乡大南保。

五通庙　在蓝田保

河东庙　在黄溪保

武婆庙　在南乡赤上保。

慈济庙　在南乡铙村保。

武安王庙　在洛洋保三溪桥头。

天妃庙　：在下渡东岸。顺治六年己丑，邑贾人募众鼎建。